Document ID: 32009R0759

ΚΑΝΟΝΙΣΜΌΣ (ΕΚ) αριθ. 759/2009 ΤΗΣ ΕΠΙΤΡΟΠΉΣ
της 19ης Αυγούστου 2009
για την τροποποίηση του παραρτήματος του κανονισμού (ΕΚ) αριθ. 21/2004 του Συμβουλίου για τη θέσπιση συστήματος αναγνώρισης και καταγραφής των αιγοπροβάτων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 10 παράγραφος 1 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 21/2004 ορίζει ότι κάθε κράτος μέλος πρέπει να καθιερώσει ένα σύστημα για την αναγνώριση και την καταγραφή των αιγοπροβάτων σύμφωνα με τις διατάξεις του εν λόγω κανονισμού.
(2)
Το σύστημα αυτό περιλαμβάνει τέσσερα στοιχεία, δηλαδή: μέσα αναγνώρισης για να αναγνωρίζεται κάθε ζώο· ενημερωμένα μητρώα που τηρούνται σε κάθε εκμετάλλευση· έγγραφα κυκλοφορίας· και κεντρικό μητρώο ή ηλεκτρονική βάση δεδομένων. Το παράρτημα του εν λόγω κανονισμού ορίζει τις απαιτήσεις γι’ αυτά τα στοιχεία.
(3)
Στο άρθρο 4 παράγραφος 3 του κανονισμού (ΕΚ) αριθ. 21/2004 προβλέπεται ότι τα ζώα που προορίζονται για σφαγή πριν από την ηλικία των δώδεκα μηνών και όχι για το ενδοκοινοτικό εμπόριο ή για εξαγωγή σε τρίτες χώρες, μπορεί να αναγνωρίζονται με μέθοδο που συμμορφώνεται με τους όρους που ορίζονται στο τμήμα Α σημείο 7 του παραρτήματος του εν λόγω κανονισμού. Ωστόσο, σε ορισμένες περιπτώσεις τα ζώα που προορίζονταν αρχικά για σφαγή χρησιμοποιούνται παρ’ όλα αυτά για εκτροφή αργότερα σε άλλες εκμεταλλεύσεις από αυτές στις οποίες γεννήθηκαν. Επομένως, πρέπει να επιτρέπεται η αναγνώριση αυτών των ζώων μεμονωμένα αφού έχουν φύγει από την εκμετάλλευση στην οποία γεννήθηκαν, υπό την προϋπόθεση ότι το μεμονωμένο αυτό ζώο μπορεί να ιχνηλατηθεί στην εκμετάλλευση στην οποία γεννήθηκε.
(4)
Το τμήμα Γ του παραρτήματος του κανονισμού (ΕΚ) αριθ. 21/2004 ορίζει τα στοιχεία τα οποία πρέπει να αναφέρονται στο έγγραφο κυκλοφορίας. Προκειμένου να καταχωρίζεται ο ατομικός κωδικός αναγνώρισης κάθε ζώου στο έγγραφο κυκλοφορίας, ο κωδικός των ζώων πρέπει να αναγιγνώσκεται κατά την αναχώρηση για κάθε ζώο ξεχωριστά. Ο κωδικός των ζώων αναγιγνώσκεται ξανά στην εκμετάλλευση προορισμού. Με στόχο τη μείωση του διοικητικού φόρτου, πρέπει να επιτρέπεται η καταχώριση των κωδικών αναγνώρισης των ζώων στην εκμετάλλευση προορισμού, αντί για την εκμετάλλευση αναχώρησης υπό ορισμένες προϋποθέσεις.
(5)
Στο άρθρο 7 παράγραφος 2 του κανονισμού (ΕΚ) αριθ. 21/2004 προβλέπεται οι κάτοχοι ζώων να προβαίνουν σε απογραφή των ζώων που κρατούν, τουλάχιστον ετησίως. Στο μέρος Δ του παραρτήματος του εν λόγω κανονισμού προβλέπεται η συμπερίληψη ορισμένων πληροφοριών στην ηλεκτρονική βάση δεδομένων. Τα αποτελέσματα της απογραφής ανήκουν σε αυτή την κατηγορία πληροφοριών. Προκειμένου να μειωθεί ο διοικητικός φόρτος, πρέπει να επιτρέπεται η μη καταχώριση αυτών των αποτελεσμάτων στα κράτη μέλη στα οποία η ηλεκτρονική βάση δεδομένων περιέχει, εκτός από τις απαιτούμενες πληροφορίες βάσει του μέρους Δ του παραρτήματος, τους κωδικούς αναγνώρισης κάθε ζώου στις εκμεταλλεύσεις.
(6)
Ως εκ τούτου, ο κανονισμός (ΕΚ) αριθ. 21/2004 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 21/2004 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 2009.

Labels: 7
0
6